Înaintea meciului amical cu Irlanda de Nord, căpitanul României, Nicolae Stanciu, a declarat că naționala traversează cea mai bună perioadă din punct de vedere al unităţii grupului.
Echipa națională de fotbal a României începe pregătirea pentru Campionatul European din Germania mâine seară, de la 21.45, cu primul amical al anului, împotriva Irlandei de Nord.
Înaintea partidei de pe Arena Națională, căpitanul tricolorilor, Nicolae Stanciu, jucător care a fost prezent și la EURO 2016, a declarat că naționala traversează cea mai bună perioadă din punct de vedere al unităţii grupului. "Acum nu mai e nevoie de discuţii motivaţionale, acest grup a crescut enorm, trebuie să rămânem la fel şi să reprezentăm tricoul pe care îl purtăm cât mai bine. Peste câteva zile zile se vor face opt ani de când sunt la echipa naţională şi cu siguranţă este cea mai bună atmosferă. Pot spune că este cea mai bună perioadă în aceşti ani şi cel mai unit grup", a spus jucătorul legitimat la FC Damac.
Stanciu a anunțat încă o dată obiectivul pe care echipa națională îl are la EURO 2024. "Toți băieții se gândesc la Campionatul European, fiecare vrea să se dezvolte şi să îşi ridice nivelul cât mai mult până la acel turneu final. (…) Cred că toată lumea este de acord ca primul obiectiv este să reuşim să ieşim din grupe", a conchis mijlocașul în vârstă de 31 de ani.
Columbia – România, al doilea amical al naționalei, se joacă pe 26 martie, de la 21:30, pe stadionul Metropolitano din Madrid. În afara meciurilor cu Irlanda de Nord și Columbia, România va mai disputa două partide de verificare pe stadionul Ghencea, înaintea plecării spre Germania, gazda EURO 2024. Tricolorii vor întâlni Bulgaria pe 4 iunie, pentru ca patru zile mai târziu să joace cu modesta formație a statului Liechtenstein.
La Campionatul European, România a fost repartizată în Grupa E, alături de Belgia, Slovacia și câștigătoarea play-off-ului B. Ultima adversară a tricolorilor se va decide dintre Israel, Islanda, Bosnia sau Ucraina.